Dokk1 er en kæmpeburger, der fra i morgen er serveret i havnen ved udmundingen af Aarhus Å. Den er fyldt til randen med bibliotek, borgerservice, studierum, teatersal, café, legeland, erhvervslejemål og meget mere.

Alt sammen er det en blanding af offentlige, kulturelle, bylivsmæssige og private erhvervsfunktioner, der ikke kan undgå at få Dokk1 (udtales ’Dokken’) til at blive et byens hus og en stolthed for Aarhus fra moderne tid på linje med kunstmuseet ARoS.

Det er oven i købet ARoS’ arkitekter, Schmidt Hammer Lassen Architects, der har tegnet huset, og de har efterhånden udviklet sig til specialister i store biblioteker og kulturhuse over hele verden. Herhjemme har deres bygninger som Den Sorte Diamant i København og Kulturøen i Middelfart været direkte forgængere for Dokk1’s placering, program og betydning for bylivet.